Document ID: 32005D0344

KOMISSION PÄÄTÖS,
tehty 23 päivänä maaliskuuta 2005,
ekologisista arviointiperusteista yhteisön ympäristömerkin myöntämiseksi yleispuhdistusaineille ja saniteettipuhdistusaineille
(tiedoksiannettu numerolla K(2005) 1028)
(ETA:n kannalta merkityksellinen teksti)
(2005/344/EY)
EUROOPAN YHTEISÖJEN KOMISSIO, JOKA
ottaa huomioon Euroopan yhteisön perustamissopimuksen,
ottaa huomioon tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000 (1) ja erityisesti sen 6 artiklan 1 kohdan toisen alakohdan,
on kuullut Euroopan unionin ympäristömerkintälautakuntaa,
sekä katsoo seuraavaa:
(1)
Asetuksen (EY) N:o 1980/2000 mukaan ympäristömerkki voidaan myöntää tuotteelle, jolla on ominaisuuksia, joiden ansiosta se voi vaikuttaa merkittävästi keskeisten ympäristönäkökohtien parantamiseen.
(2)
Asetuksessa (EY) N:o 1980/2000 säädetään, että erityiset ympäristömerkin myöntämisperusteet, jotka perustuvat Euroopan unionin ympäristömerkintälautakunnan laatimaan myöntämisperusteita koskevaan ehdotukseen, vahvistetaan tuoteryhmittäin.
(3)
Lisäksi siinä säädetään, että ympäristömerkin myöntämisperusteet ja niihin liittyvät arviointi- ja todentamisvaatimukset tarkistetaan hyvissä ajoin ennen kyseessä olevalle tuoteryhmälle vahvistetun myöntämisperusteiden voimassaoloajan päättymistä.
(4)
Tieteellisen ja markkinoilla tapahtuneen kehityksen huomioimiseksi on asianmukaista tarkistaa 27 päivänä kesäkuuta 2001 ekologisista arviointiperusteista yhteisön ympäristömerkin myöntämiseksi yleispuhdistusaineille ja saniteettipuhdistusaineille tehdyssä komission päätöksessä 2001/523/EY (2) vahvistettuja ekologisia arviointiperusteita.
(5)
Lisäksi on tarpeen muuttaa edellä mainitussa päätöksessä vahvistettua tuoteryhmän määritelmää sen yksilöimiseksi, että tavanomaiseen ikkunanpesuun käytettävät puhdistusaineet ovat yleispuhdistusaineita eivätkä tarkemmin rajattuun puhdistuskäyttöön tarkoitettuja tuotteita.
(6)
Päätös 2001/523/EY olisi selkeyden vuoksi kumottava.
(7)
Tarkistettujen ekologisten arviointiperusteiden olisi oltava voimassa neljän vuoden ajan.
(8)
On tarkoituksenmukaista sallia enintään 12 kuukauden pituinen siirtymäaika hakijoille, joiden tuotteille on myönnetty ympäristömerkki ennen tämän päätöksen tiedoksiantamista tai jotka ovat hakeneet ympäristömerkkiä ennen kyseistä ajankohtaa, jotta niillä olisi riittävästi aikaa mukauttaa tuotteensa tarkistettujen arviointiperusteiden ja vaatimusten mukaisiksi.
(9)
Tässä päätöksessä säädetyt toimenpiteet ovat asetuksen (EY) N:o 1980/2000 17 artiklalla perustetun komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tuoteryhmä ”yleispuhdistusaineet ja saniteettipuhdistusaineet” koostuu kolmesta alaryhmästä:
a)
Yleispuhdistusaineet: lattioiden, seinien, kattojen, ikkunoiden ja muiden kiinteiden pintojen tavanomaiseen puhdistukseen tarkoitetut pesuainetuotteet, jotka liuotetaan veteen tai joita laimennetaan vedellä ennen käyttöä. Yleispuhdistusaineiden vesipitoisuuden on oltava ≤ 90 % (w/w).
b)
Ikkunanpesuaineet: erityiset yleispuhdistusaineet, jotka on tarkoitettu ikkunoiden tavanomaiseen puhdistukseen ja jotka laimennetaan vedellä ennen käyttöä tai käytetään laimentamattomina. Kaikkien ikkunanpuhdistusaineiden vesipitoisuuden on oltava ≤ 95 % (w/w).
c)
Saniteettipuhdistusaineet: pesuainetuotteet, jotka on tarkoitettu lian ja/tai saostumien tavanomaiseen poistoon (myös hankaamalla) saniteettitiloissa, kuten pyykinpesutiloissa, kylpyhuoneissa, suihkuissa, WC-tiloissa ja keittiöissä. Saniteettipuhdistusaineiden vesipitoisuuden on oltava ≤ 90 % (w/w).
Edellä olevan 1 kohdan c alakohdassa määriteltyyn alaryhmään eivät kuulu:
a)
tuotteet, joiden käyttö tapahtuu automaattisesti WC-altaan huuhtomisen yhteydessä (esim. ”itseannostelevat tuotteet”, mukaan luettuna WC-raikastimet);
b)
tuotteet, jotka on tarkoitettu käytettäviksi WC-altaan vesisäiliössä;
c)
tuotteet, joilla ei ole kalkinpoiston lisäksi muuta puhdistavaa vaikutusta;
d)
desinfiointiaineet.
Tuoteryhmään eivät sisälly tuotteet, jotka on tarkoitettu tarkemmin rajattuun puhdistuskäyttöön, kuten uuninpuhdistusaineet, lattiavahan- ja maalinpoistoaineet, kiillotusaineet ja viemäriputken puhdistimet.
Tuoteryhmään kuuluvat sekä yksityis- että ammattikäyttöön tarkoitetut tuotteet.
2 artikla
Saadakseen asetuksen (EY) N:o 1980/2000 mukaisen yhteisön ympäristömerkin puhdistusaineen on kuuluttava tuoteryhmään ”yleispuhdistusaineet ja saniteettipuhdistusaineet” ja täytettävä tämän päätöksen liitteessä esitetyt ekologiset arviointiperusteet.
3 artikla
Tuoteryhmän ”yleispuhdistusaineet ja saniteettipuhdistusaineet” ekologiset arviointiperusteet ja niihin liittyvät arviointi- ja todentamisvaatimukset ovat voimassa 31 päivään joulukuuta 2008 saakka.
4 artikla
Hallinnollisia tarkoituksia varten tuoteryhmälle ”yleispuhdistusaineet ja saniteettipuhdistusaineet” annetaan tunnusnumero ”020”.
5 artikla
Kumotaan päätös 2001/523/EY.
6 artikla
Tuoteryhmään ”yleispuhdistusaineet ja saniteettipuhdistusaineet” kuuluville tuotteille ennen tämän päätöksen tiedoksiantamista myönnettyjä ympäristömerkkejä voi käyttää 31 päivään maaliskuuta 2006 saakka.
Jos tuoteryhmään ”yleispuhdistusaineet ja saniteettipuhdistusaineet” kuuluvia tuotteita koskevia hakemuksia on toimitettu ennen tämän päätöksen tiedoksiantamista, kyseisille tuotteille voidaan myöntää ympäristömerkki päätöksessä 2001/523/EY vahvistettujen ehtojen mukaisesti. Tällaisissa tapauksissa ympäristömerkkiä voi käyttää 31 päivään maaliskuuta 2005 saakka.
7 artikla
Tämä päätös on osoitettu kaikille jäsenvaltioille.
Tehty Brysselissä 23 päivänä maaliskuuta 2005.

Labels: 3
1
15